Bratislava 21. augusta (TASR) - Predseda parlamentu Jozef Migaš hodlá zvládnuť prerokovanie všetkých 129 bodov nasledujúceho zasadania parlamentu - a to podľa jeho slov premysleným manažovaním.
Do 5. septembra by mal parlament dostať znenie zákona o presune kompetencií, ktorý by mal 51. zasadanie rozšíriť možno aj vo variante skráteného legislatívneho konania. Rokovanie poslancov bude podľa Migaša až do Vianoc permanentné, pretože od vládneho kabinetu očakáva do 15. októbra návrh štátneho rozpočtu na rok 2002. Čas medzi schôdzami budú preto vypĺňať iba zasadania výborov.
Zákonodarný zbor v tomto volebnom období prijal 303 zákonov, z ktorých 33 vrátil prezident republiky na opätovné prerokovanie. Zo schváleného počtu zákonov pripravil vládny kabinet 241 a poslanci 62. Migaš za chybu považuje 82 zrýchlených legislatívnych postupov, aj keď v mnohých prípadoch to "bolo v záujme veci". Preto na dnešnom stretnutí s novinármi kritizoval nielen vládnu legislatívu za nedodržanie harmonogramu prác na nových právnych normách, ale aj poslancov za nekoordinovanosť ich iniciatív.
Predpokladom pre splnenie zámeru predsedu parlamentu je aj dohoda jednotlivých poslaneckých klubov, že dôjde napríklad k spojeniu rozpravy o tých právnych normách, ktoré novelizujú jeden a ten istý zákon. Je tomu tak napríklad v prípade zákona o dani z pridanej hodnoty, ktorú chcú poslanci novelizovať šesťkrát, zákon o zamestnanosti má v programe štyri novely, rovnako ako daň z príjmov fyzických osôb. Za zlú koordináciu považuje predseda parlamentu, ak sa proti sebe stretne vládny a poslanecký návrh zákona o rovnakej problematike, ako je tomu v prípade právnej normy o elektronickom podpise.
Migaš za prioritné v práci parlamentu v druhom polroku považuje schválenie právnych noriem a ďalších dokumentov súvisiacich nielen s predvstupovou etapou do EÚ a NATO, ale aj s realizáciou novely ústavy SR a najmä reformy verejnej správy. V týchto otázkach sa podľa jeho názoru bude vedieť pravica i ľavica vládnej koalície zhodnúť, no SDĽ nepodporí ostatný vládny návrh, ktorým má dôjsť k výraznému zníženiu dane z príjmu právnických osôb.
O predčasných voľbách, pretože verí, "že vzťahy v koalícii podľa nebudú hrboľaté", odmietol Migaš špekulovať. V parlamente niet 90 hlasov, ktoré by schválili skrátenie volebného obdobia, zdôraznil.
*pm som NNNN